CELEX: 32020D2068
Language: hr
Date: 2020-12-07 00:00:00
Title: Odluka Vijeća (EU) 2020/2068 od 7. prosinca 2020. o stajalištu koje treba zauzeti u ime Europske unije u okviru Vijeća za stabilizaciju i pridruživanje osnovanog Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova (Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.), s druge strane, u pogledu izmjene tog sporazuma zamjenom njegova Protokola III. o pojmu „proizvodi s podrijetlom”

15.12.2020   
               
               
                  HR
               
               
                  Službeni list Europske unije
               
               
                  L 424/39
               
            
         ODLUKA VIJEĆA (EU) 2020/2068
         od 7. prosinca 2020.
         o stajalištu koje treba zauzeti u ime Europske unije u okviru Vijeća za stabilizaciju i pridruživanje osnovanog Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova (*), s druge strane, u pogledu izmjene tog sporazuma zamjenom njegova Protokola III. o pojmu „proizvodi s podrijetlom”
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Unija je Odlukom Vijeća (EU) 2016/342 (1) sklopila Sporazum o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova (*), s druge strane („Sporazum”), koji je stupio na snagu 1. travnja 2016.
                  
               
                     (2)
                  
                  
                     U Sporazum je uključen Protokol III. o pojmu „proizvodi s podrijetlom” („Protokol III.”). Na temelju članka 4. Protokola III., Vijeće za stabilizaciju i pridruživanje osnovano člankom 126. Sporazuma („Vijeće za stabilizaciju i pridruživanje”) može odlučiti izmijeniti Protokol III..
                  
               
                     (3)
                  
                  
                     Vijeće za stabilizaciju i pridruživanje na svojem će sljedećem sastanku, prije kraja 2023., donijeti odluku o izmjeni Sporazuma zamjenom Protokola III. („odluka”).
                  
               
                     (4)
                  
                  
                     Primjereno je utvrditi stajalište koje treba zauzeti u ime Unije u okviru Vijeća za stabilizaciju i pridruživanje jer će ta odluka imati obvezujuće pravne učinke u Uniji.
                  
               
                     (5)
                  
                  
                     Unija je Odlukom Vijeća 2013/94/EU (2) sklopila Regionalnu konvenciju o paneuromediteranskim povlaštenim pravilima podrijetla („Konvencija”), koja je za Uniju stupila na snagu 1. svibnja 2012. Njome se utvrđuju odredbe o podrijetlu robe kojom se trguje na temelju odgovarajućih bilateralnih sporazuma o slobodnoj trgovini sklopljenih između ugovornih stranaka Konvencije, koje se primjenjuju ne dovodeći u pitanje načela utvrđena u tim bilateralnim sporazumima.
                  
               
                     (6)
                  
                  
                     Člankom 6. Konvencije predviđa se da svaka ugovorna stranka poduzima odgovarajuće mjere kako bi osigurala učinkovitu primjenu Konvencije. U tu će se svrhu odlukom uvesti dinamičko upućivanje na Konvenciju u Protokolu III. kako bi se uvijek upućivalo na zadnju verziju Konvencije koja je na snazi.
                  
               
                     (7)
                  
                  
                     Ishod rasprava o izmjeni Konvencije novi je skup moderniziranih i fleksibilnijih pravila o podrijetlu koje treba unijeti u Konvenciju. Do sklapanja i stupanja na snagu izmjene Konvencije, Unija i Kosovo (*) dogovorili su se da će što je prije moguće početi primjenjivati alternativni skup pravila o podrijetlu na temelju pravila iz izmijenjene Konvencije, koja se mogu koristiti kao alternativna pravila o podrijetlu u odnosu na pravila utvrđena u Konvenciji („Prijelazna pravila”). U tu će svrhu odlukom biti predviđena i Prijelazna pravila.
                  
               
                     (8)
                  
                  
                     Na području kumulacije koju čine države EFTA-e, Farski Otoci, Unija, Republika Turska, sudionici procesa stabilizacije i pridruživanja, Republika Moldova, Gruzija i Ukrajina trebalo bi zadržati mogućnost uporabe potvrda o prometu robe EUR.1 ili izjava o podrijetlu umjesto potvrda o prometu robe EUR-MED ili izjava o podrijetlu EUR-MED kao odstupanje od odredaba Konvencije koje se primjenjuju na dijagonalnu kumulaciju među tim sudionicima.
                  
               
                     (9)
                  
                  
                     Stajalište Unije u okviru Vijeća za stabilizaciju i pridruživanje trebalo bi se stoga temeljiti na nacrtu odluke,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije u okviru Vijeća za stabilizaciju i pridruživanje osnovanog Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova (*), s druge strane, u pogledu izmjene tog sporazuma zamjenom njegova Protokola III. temelji se na nacrtu odluke Vijeća za stabilizaciju i pridruživanje (3).
         
         
            Članak 2.
            Ova Odluka stupa na snagu na dan donošenja i prestaje važiti 31. prosinca 2023.
         
         
            Sastavljeno u Bruxellesu 7. prosinca 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (*)  Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.
         
            (1)  Odluka Vijeća (EU) 2016/342 od 12. veljače 2016. o sklapanju u ime Unije Sporazuma o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova*, s druge strane (SL L 71, 16.3.2016., str. 1.).
         
            (2)  Odluka Vijeća 2013/94/EU od 26. ožujka 2012. o sklapanju konvencije o paneuromediteranskim povlaštenim pravilima podrijetla (SL L 54, 26.2.2013., str. 3.).
         
            (*)  Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.
         
            (3)  Vidjeti dokument ST 11096/20 na http://register.consilium.europa.eu.